Аԥхынтәи акурорттә аамҭазы Аԥсны аҩныҵҟатәи аусқәа Рминистрра ауаажәларратә зинтәлеишәа ахьчаразы имҩаԥнаго иҷыдоу аусмҩаԥгатәқәа дрылацәажәеит аҩныҵҟатәи аусқәа рминистр Вальтер Быҭәба.
Аслан Бжьаниа дазҵааит гагратәии гәдоуҭатәии Аҩныҵҟатәи аусқәа рраионтә ҟәшеи аҟәатәи Аҩныҵҟатәи аусқәа русбарҭеи аусуразы иахьынӡеиқәыршәоу. Астатистика ала, имҩаԥысуа ацәгьоурақәа зегьы рахьытә 90% инареиҳаны арҭ араионқәа рыҟны имҩаԥысуеит. «Иҟоуп акадртә проблемақәа», - ҳәа иҳәеит аминистр Вальтер Быҭәба, штатла аиқәмыршәара иааизакны 20% рҟынӡа шартәо азгәаҭаны.
Ауаажәларратә шәарҭадареи ацәгьоурақәа раартреи рзы аусура арӷәӷәара хықәкыс иҟаҵаны, Аҳәынҭқарра Ахада атуристцәа ахьнырхахо аобиектқәа рыҟны ашьклаԥшразы хымԥада акамерақәа рышьақәыргыларазы адҵа ҟаиҵеит. Аслан Бжьаниа араионқәа рхадацәеи, аҭыԥаҟны азинхьчаратә усбарҭақәа рнапхгаҩцәеи, асасааирҭақәеи агәабзиарачаԥарҭақәеи зтәуи ари аусмҩаԥгатә иадшәыԥхьалароуп ҳәа адҵа ҟаиҵеит.
Агәабзиарахьчара аминистр Едуард Быҭәба дазааҭгылеит ареспублика амедусҳәарҭақәа акурорттә аамҭа ишазхиоу атәы. Аҳәынҭқарра Ахада Аслан Бжьаниа дазҵааит акурорттә аамҭазы амедусҳәарҭақәа рықәыӷәӷәара ахьынӡеизҳауа.
Едуард Быҭәба иазгәеиҭеит аԥхын Аԥсны амедицинатә усбарҭақәа ишрыдҵаало 8-нызқьҩык рҟынӡа атәылауаа. «Амедицинатә усбарҭақәа реиқәыршәара аиӷьтәра хықәкыс иҟаҵаны, Аҳәынҭқарра Ахада ицхыраарала иаахәан амедицинатә цхыраара ласы автомашьынақәа быжьба. Акурорттә аамҭазы аусура иадԥхьалахоит урыстәылатәи аколлегацәагьы, ари аусеицура аус адулара иаҿуп Агәабзиарахьчара аминистрра», - ҳәа иҳәеит атәыла агәабзиарахьчара аминистр Едуард Быҭәба.
Иҷыдоу аҭагылазаашьақәа рзы аминистрра имҩаԥнаго аусурақәа ртәы дазааҭгылеит аминистр Леуа Кәыҵниа. Уи иазгәеиҭеит атуристцәа еиҳа изҭаауа араионқәа рыҟны амедицинатә цхыраара ласы амедицинатә ԥыԥшырҭақәа ԥшьба реиҿкаара шаҭаху.
Аилацәажәара хыркәшо, Аслан Бжьаниа иазгәеиҭеит ареспубликатә мҩа ду ҷыдала ахылаԥшра шаҭатәу. «Амҩатә згәаҭа ашәарҭадара анормақәа ирықәшәозароуп. Уи адагьы, амҩанымҩахыҵ аҭыԥқәа иааиԥмырҟьаӡакәа ирыцқьалатәуп», - иҳәеит Аҳәынҭқарра Ахада.
Аҳәынҭқарра Ахада аусбарҭақәа акурорттә аамҭа разыҟаҵара ицәгьам ҳәа ахә ишьеит. Убри аангьы АА ААР Аҳәынҭавтоинспекциа аганахьала игәы шынамӡо азгәаҭаны, аусура еиӷьтәтәуп ҳәагьы адҵа ҟаиҵеит.
Аилацәажәара иалахәын Аҳәынҭқарра Ахада Иаусбарҭа анапхгара, аминистрцәа Реилазаара, ақалақьқәеи араионқәеи радминистрациақәа рхадацәа, атуробиектқәа рхаҭарнакцәа.